**M Ä Ä R U S**

**Võru 20 .12.2017 nr**

**Maamaksumäära kehtestamine**

**2018. aastaks**

Määrus kehtestatakse maamaksuseaduse paragrahvi 5 lõike 1 ja paragrahvi 11 lõike 1 alusel.

§ 1. Kehtestada 2018. aasta maamaksumääraks Võru vallas 2.0 protsenti maa maksustamishinnast aastas, välja arvatud käesoleva määruse paragrahvis 2 sätestatud juhul.

§ 2. Põllumajandussaaduste tootmiseks kasutusel oleva haritava maa ja loodusliku rohumaa maamaksumääraks kehtestada 1,0 protsenti maa maksustamishinnast aastas.

§ 3. Määrus jõustub 01.01.2018.a.

Aare Hollo

volikogu esimees

SELETUSKIRI

Võru valla moodustamisega oleks mõttekas ühtlustada maamaksud liidetavates valdades (endistes Võru, Sõmerpalu, Lasva, Vastseliina ja Orava vallas). Seni kehtisid kõikides liidetavates valdades erinevad maamaksumäärad:

|  |  |  |
| --- | --- | --- |
|   | maamaksumäär | põllumajandusmaa  |
| Võru vald | 1,7% | 1,0% |
| Sõmerpalu vald | 2,0% | 1,0% |
| Lasva vald | 2,0% | 1,0% |
| Vastseliina vald | 2,5% | 1,3% |
| Orava vald | 2,5% | 0,5% |

Vastavalt maamaksuseaduse § 5 lõikele 1 on maamaksumäär 0,1 kuni 2,5 protsenti maa maksustamishinnast aastas, välja arvatud maamaksuseaduse § 11 4. lõikes sätestatud juhul.

Maamaksuseaduse § 11 lg 4 sätestab põllumajandussaaduste tootmiseks kasutusel oleva haritava maa ja loodusliku rohumaa maamaksu määraks 0,1 kuni 2,0 protsenti maa maksustamishinnast aastas.

Maksumäära kehtestab kohaliku omavalitsusüksuse volikogu hiljemalt maksustamisaasta 31. jaanuariks. Muudetud maksumäära rakendatakse maksustamisaasta algusest.

Keskkonnaministri 30.11.2001 a määrusega nr 50 on kehtestatud maa korralise hindamise tulemused, kus määrati maale väärtus valla ulatuses maa sihtotstarbe liikide ja kõlvikute kaupa.

Liidetavate valdade maade hinnad (\* haritav maa kõrgeima hinnaga)

|  |  |  |  |  |
| --- | --- | --- | --- | --- |
|  | Haritav maa€/ha\* | Looduslik rohumaa €/ha | Metsamaa€/ha | Muu maa€/ha |
| Võru vald | 205 | 45 | 268 | 45 |
| Sõmerpalu vald | 192 | 51 | 262 | 32 |
| Lasva vald | 173 | 38 | 243 | 38 |
| Vastseliina vald | 153 | 32 | 275 | 32 |
| Orava vald | 128 | 51 | 256 | 51 |

Maa hinda volikogu määrusega muuta ei saa, kuid ühtseks muudetakse maamaksumäära protsendid.

Laekunud ja prognoositavad valdadele maamaksusummad:

|  |  |  |
| --- | --- | --- |
|  | 2017 | 2018 |
| Võru vald | 70000,00 € | 95850 |
| Sõmerpalu vald | 50479,00 € | 50000 |
| Lasva vald | 46000,00 € | 46000 |
| Vastseliina vald | 93000.00 € | 78000 |
| Orava vald | 65500,00 € | 60100 |

Maamaksu kogusumma on 325179,00 € 329950,00 €

Maamaksumäärad ühtlustatakse selliselt, et maamaksu laekumine vallale ei väheneks.

Arvutuslikult keskmine maamaksumäär oleks 2,0% ja põllumajandusliku maa maksumäär oleks 1,0%.

Arvutamisel oli üheks näitajaks senise valla kogupindala, mis määras

* Võru valla osakaaluks 21% (pindala 20218,2 ha)
* Sõmerpalu valla osakaaluks 19 % (pindala 18160,3 ha)
* Lasva valla osakaaluks 18 % (pindala 17218,3 ha)
* Vastseliina valla osakaaluks 23% (pindala 22280,0 ha)
* Orava valla osakaaluks 18% (pindala 17560,0 ha)

Võru Vallavalitsuse ettepanek on kehtestada Võru valla haldusterritooriumil maamaksumääraks 2,0 % maa maksustamishinnast aastas ja põllumajandussaaduste tootmiseks kasutusel oleva haritava maa ja loodusliku rohumaa maamaksu määraks 1,0 % maa maksustamishinnast aastas.

koostas: Alar Veibri

 maanõunik